SA se Amaglug-glug verras teen tuisspan BrasiliëFoto: Ricardo Botelho/SAFA Amaglug-glug het met 0-0 gelykop gespeel teen Brasilië. Dit was ŉ skok vir die tuisspan en sy ondersteuners en ŉ yslike hupstoot vir Suid-Afrika in Groep A, want sy twee ander teenstanders in Groep A, Denemarke en Irak, het vroeër ook met 0-0 gelykop gespeel. Die groot held was die ervare Suid-Afrikaanse doelwagter, Ithumuleng Khune, wat briljant vertoon het. Die Brasiliane was die volslae gunstelinge, want hulle het tuis in ŉ volgepakte Mané Garrincha-stadion gespeel. Die span het ook flambojante spelers soos Neymar, Felipe Anderson en Gabriel Jesus ingesluit en het ŉ oormaat besit gehad, maar kon nie die spel afrond nie. Die 29-jarige Khune, een van drie ouer spelers wat volgens die Spele-reëls in die o.23-toernooi mag speel, se keerwerk het die deurslag gegee. Hy is deeglik getoets deur Neymar en Gabriel Jesus, maar het soos ŉ rots bly staan. Die ander uitblinkers was die verdedigers Rivaldo Coetzee, Erick Mathoho en Deolin Mekoa. Wat dié vertonings nog meer merkwaardig maak, is dat Amaglug-glug in die laaste 31 minute met net tien spelers moes klaarkom nadat Mothobi Mvala afgestuur is. Suid-Afrika se volgende wedstryd is Sondagaand (afskop 24:00) teen Denemarke. Die openingseremonie is vanaand.